钦定古今图书集成/明伦汇编/官常典/第494卷 > 韩游瓌
## 钦定古今图书集成/明伦汇编/官常典/第494卷 > 韩游瓌

按《唐书》本传：“游瓌，灵州灵武人。始为郭子仪裨将。安
禄山反，使阿史那从礼将同罗、突厥五千骑伪降于
朔方，出塞门，诱河曲九蕃府、六胡叛，部落凡五十万。
子仪使游坏率辛京杲击破之，九蕃府还附。累进邠
宁节度留后。奉天之狩，兵未集，游瓌与庆州刺史论
惟明以兵三千来赴，自乾陵北趋醴泉。未至，有诏引”
军屯便桥，次泥泉，与泚兵值。游瓌欲还奉天，监军翟
文秀曰：“吾壁于此，贼敢逾我而西，可夹攻取之。今入奉天，贼亦随至，是引贼迫天子也。”游瓌曰：“不然，我寡
贼众，彼能分以亢我馀众，犹能鼓而西也。不如先入
卫天子。且奉天无彊卒，安得夹攻？吾士乏且寒，贼以
利诱之，众且溃”，遂还奉天。泚兵蹑攻之，战不利。泚兵
夺门，游瓌殊死战，乃解。泚大治战棚云桥，士皆惧，游
瓌曰：“贼取佛祠干木为攻具，可以火之。”既而贼大噪，
攻南雉，游瓌曰：“是分吾力也。”趋北雉，遣将郭询、郭廷
玉以锐士三百傅满，直出火其棚，投薪于中，风返，棚
皆烬，贼气沮。故诸将推游瓌赴难功第一。帝以卫军
无职局，军置统军一员，以游瓌、惟明、贾隐林处之。李
怀光叛，诱游瓌为变，游瓌白发其书，帝曰：“卿可谓忠
义矣。”对曰：“臣安知忠义？但怀光误臣，使震惊乘舆后，
持臣自解。”帝嘉其诚，从问：计欲安出，对曰：“怀光总诸
府兵，怙以为乱。今邠有张昕，灵武有甯景璿，河中有
吕鸣岳，振武有杜从政，潼关有李朝臣，渭北有宝觎，
皆守将也。陛下以其众与地授之，罢怀光权而尊以
元功，诸将仰首，各听其帅，彼安能以乱？”帝曰：“罢怀光
权而泚益张，若何？”对曰：“陛下约士以不次之赏，今贡
赋方至，发而酬之，其守自固。邠有万精甲，臣得将之，
可以诛贼。四方仗义而起，贼不足虑。”帝美其言。会怀
光诱复至，浑瑊得书稍严，卒以警游。瓌不知，发怒，嫚
骂瑊。帝疑有变，即日幸梁州，游瓌使子从帝。怀光檄
假游瓌邠州刺史，欲因张昕杀之。游瓌既失兵，不知
所图，有客刘南金说曰：“邠有留甲，可以立功，殆天假
也。”游瓌悟，诱旧部兵八百驰入邠说昕曰：“怀光自蹈
祸机，公今可取富贵，无共污，不义也。我愿以麾下为
公先驱。”昕不听。游瓌移疾不出，阴结其将高固等。昕
欲杀游瓌，戒左右衷甲入。昕小史李岌潜白游瓌伏
甲先起，高固等应之，斩昕首以闻。时怀光子玫在邠，
游瓌卫出之，曰：“杀之祇以怒，敌至必遽，不如舍之。”玫
至泾阳，怀光遂走蒲州。游瓌屯七盘，受李晟节度，诏
拜邠宁节度使。遂会浑瑊于奉天，与瑊、戴休颜分扼
京西要险。李晟入长安，游瓌破泚兵咸阳，泚走泾州。
游瓌使谕泾将杨澄，澄拒不纳，泚遂败。京师平，迁检
校尚书左仆射，实封户四百。帝至自兴元，游瓌及瑊、
休颜从，而李晟、尚可孤、李元谅奉迎，论功与瑊等皆
第一。游瓌选屯邠宁。怀光寇同州，瑊、元谅败于干坑。
诏游瓌率兵并力败贼众五千于屯，遂会瑊。马燧围
蒲城，师次焦篱堡，守将尉珪降，怀光见势单蹙，乃缢
死。贞元二年，吐蕃入泾、陇、邠宁，游瓌追至安化，卤营
合水北，游瓌策曰：“贼行无人地必怠，可袭取之。”使将
史履澄夜领兵五百入其营，斩数百级，取马五千。黎
明，卤以兵尾击，游瓌罗帜自卫，鼙鼓四发，卤惊溃去。
是岁，复围盐州，刺史杜彦光约与之城，吐蕃许之，又
取银、夏、麟等州。游瓌请收盐州，以断戎人走集卤入
汉，食禾菽，方春而病，此天亡时也。有诏李元谅、韩全
义率师一万会游瓌，收盐州。吐蕃请修《清水盟》以归
侵地，马燧为之请。诏问游瓌，答曰：“西戎弱则请盟，彊
则入寇。今侵地益深而乞盟，诈我也。”帝不从。会盟平
凉，诏游瓌以军屯洛口。盟之日，游瓌以劲骑五百待
非常，令曰：“即有变，急趋柏泉，以分卤势。”瑊被劫，驰以
免卤，见兵出即解去。后吐蕃寇大回原，游瓌方壁长
武，即选骑八百迎击，自引兵继之。监军以为戎不可
易，答曰：“贼攻丰义，今游骑先破，则彼大众不敢前，丰
义全矣。”战南原，败之，吐蕃夜遁。会子钦绪以射生将
卫京师，与妖人李广弘谋反，谋泄，奔邠州，中人捕斩，
以状示游瓌，游瓌惧，求归死京师，帝不许。又执钦绪
二息送京师，帝亦原之。未几入朝，素服听命。有诏复
位，劳遇如故。游瓌盛言“城丰义以遏卤侵”，帝悦，趣还
军。初，游瓌之朝，众谓且得罪，故赍送殊薄。既还，举军
不自安。大将范希朝善兵，游瓌畏其偪，欲诛之，希朝
奔凤翔。帝闻，召入宿卫。游瓌遣兵筑丰、义，才二板而
溃，宁卒数百大掠，游瓌不能禁。诏用张献甫代之。游
瓌畏乱，委军轻出，还京师，拜右龙武统军。卒，谥曰襄。